**Bygningskultur Foreningen i Lyngby-Taarbæk**

Den 8. marts 2021

**Bygningskultur Foreningens kommentarer til udkast til Kommuneplan 21 i Lyngby-Taarbæk. Marts 2021**

Agenda 21 og bæredygtighed

Kulturmiljøer

Arkitekturpolitik

Kommentar til ”Det vil vi”

Kommentar til ”Hvad gælder”

Kommentar til ”Baggrund”

Kommuneplanens intentioner er at danne en samlet ramme (rammebetingelser) for areal anvendelsen i kommunen og bestemmelser om bebyggelsers placering, udformning og materialer.

Det er en mulighed for kommunerne til at inddrage borgerne i arbejdet og dermed sikre den fornødne forventningsafstemning mellem teknikker, politikker, borger og øvrige relevante interessenter.

Forud for Kommuneplan 2021 er *Byudvikling i balance* vedtaget, og den tilgodeså i væsentligt omfang kommentarerne i det fælles høringssvar fra mere end 30 organisationer, grundejerforeninger, boligforeninger, vejlaug og enkeltborgere til høringsforslaget.

Det vil vi gerne kvittere for. Den tidligere lovkrævede høring er bevæget i retning af inddragelse tidligere i procesforløbene, så input fra engagerede borgere kan berige beslutninger og legitimere politikernes valg.

Kommunen er vokset meget de sidste 10 år. Vi – kommunen - har behov for at evaluere den udvikling, inden vi fortsætter med samme hast, og måske skal vi også give kommende politikere og borgere mulighed for og plads til at udvikle i fremtiden.

Vi fokuserer i høringssvaret på vigtigheden i at værne om værdierne som denne kommune er kendt for og som alle bidrager til at give os navnet ”Det grønne Område”.

**Agenda 21 og bæredygtighed.**

Det er overordentligt positivt, at der nu fremlægges et forslag til Bæredygtighedsstrategi, der omfatter helhedsløsninger for sociale, miljømæssige og økonomiske forhold.

Til arbejdet med bæredygtighed foreslår vi at kommunen anvender Guide til DGNB for bygninger fra Green Building Council Denmark og vi mener godt den kan indgå i LTK´s vejledningsmateriale.

**Kulturmiljøer**

Tidligere, i ”Grønt lys” fra 2012, anføres det, at der igangsættes et projekt om udpegning af kulturmiljøer primært i byområder. I ”Byudvikling i balance” fra 2020 er det formuleret anderledes som et mål: ”at vi værner om vores kulturhistoriske miljøer” (s.8).

BKF har det mål, at vi kan være med til at skabe en balance mellem Lyngby som kulturmiljø og Lyngby som centrum for udvikling af det moderne liv i det kulturhistoriske miljø.

I BKF har vi på vores årlige møder drøftet med Byplanudvalget, hvordan man i kommunen kan arbejde med at fastlægge kulturmiljøer med støtte i foreliggende vejledninger.

Vi har fra BKF´s side tilkendegivet, at vi gerne vil indgå i det vigtige arbejde med at udpege kulturmiljøer.

**Arkitekturpolitik - Bygningskultur**

I Byudvikling i balance fra 2020 om arkitektur anføres:

* at Kommunalbestyrelsen ønsker at støtte og udvikle bæredygtigt byggeri af *høj arkitektonisk kvalitet,*
* at der udarbejdes retningslinjer for *retvisende visualiseringer* i forbindelse med større nybyggerier,
* at Kommunalbestyrelsen undersøger muligheden for at nedsætte et *eksternt rådgivende udvalg*, bestående af fagprofessionelle, der kan give kvalificerede input ved større nybyggerier,
* at *arkitekturpolitikken ajourføres*,
* at der udarbejdes en selvstændig arkitekturpolitik, så *arkitekturpolitikken får øget opmærksomhed,*
* at emnet *arkitektur skal bearbejdes i et separat forløb* – i stedet for at ske samtidigt med revision af Kommuneplan 2017.

At kommunalbestyrelsen ønsker et arkitekturråd i stedet for en stadsarkitekt, peger umiddelbart i retning af fokus på arkitektonisk kvalitet i byudviklingen.

BKF ser således meget positivt på de idéer, der fremføres i forarbejdet til kommuneplan 2021, men er spændt på, hvordan kommunen i den daglige sagsbehandling vil følge op på kravet om ”høj arkitektonisk kvalitet”.

BKF har forståelse for, at emnet ”arkitektur” bearbejdes i et separat forløb i forhold til kommuneplanrevisionen, da det at omsætte ord til handling kræver tid. Men der har været masser af tid til disse overvejelser. BKF er derfor bekymret for om ”separat forløb” betyder, at en stillingtagen til kommunens arkitekturpolitik har lange udsigter.

Der er, som nævnt tidligere, i de senere år vækstet meget i kommunen og selvom der i stort set alle de tilgrundliggende lokalplaner har været et krav om høj ”arkitektonisk kvalitet” er der begået mange overraskende fejltagelser, som først er gået op for borgere og politikere, når det er for sent, eller for dyrt, at stoppe op.

BKF har allerede tidligt gjort opmærksom på, hvilke krav der bør stilles til ”høj arkitektonisk kvalitet” og henviser til Pixibogen: Arkitektur – et debatoplæg fra 2017, som er uddelt til Byplanudvalget. BKF foreslår at emnet Bygningskultur og arkitektonisk kvalitet indføjes som et selvstændigt punkt under Retningslinjer.

**Kommentarer til**

**DET VIL VI - Kgs. Lyngby:**

BKF er klar over at der foregår arbejder herom i øjeblikket, og peger på:

* At kommunen formulerer en fremadrettet politik for bevaring af *Kgs. Lyngbys særegne kulturmiljø*og de væsentlige *kontinuitetselementer,* som skal indgå i kommuneplan 21.
* At *købstadsmiljøet fastholdes i hovedgaden* og de tilstødende områder/pladser med en *lav bebyggelsesprocent* der fastlægges i en bevarende lokalplan.
* At der etableres en kulturhistorisk park (på den nedlagte kirkegård m.m.) og en *grøn* forbindelse mellem Lyngby Hovedgade og Toftebæksvej.
* At området mellem Gasværksvej og Lyngby Hovedgade etableres som et *grønt byrum*med respekt for at *bevare stedets kulturmiljø* (Det Hvide Palæ m.m.)
* At byrummet ved Likørstræde bearbejdes så fodgængerområder og parkering omdannes til et fælles byrum hvor alle funktioner tager hensyn til hinanden.
* At det *grønne fastholdes i Lyngby centrum* i forbindelse med lukning af biltrafikken på Klampenborgvej f.eks. i form af en rambla med trærækker langs letbanen.
* At de lokale kulturelle tilbud indholdsmæssigt og omfangsmæssigt *bevares og opprioriteres* (kulturhus, bibliotek, stadsarkiv, kunst, musik m.m.) i samarbejde med byens handelsliv, og at det estimerede antal af parkeringspladser mindskes.
* At Firskovvej kvarteret er en del af Kgs. Lyngby og at der derfor skal skabes en sammenhængende byudvikling, så der er balance mellem arealerne omkring Hovedgaden, baglandet og den nye bydel ved Firskovvej. Få nedsat den nuværende helhedsplans bebyggelsesprocenter, inden det er for sent, og udform en byplan der ikke udtrykker en tilfældig mode, men rummer en byplans klassiske dyder, så matriklerne kan bebygges af mange forskellige bygherrer over tid, og stadig danne et hele.
* Endelig foreslår BKF at trærækken på Hovedgaden forlænges hen foran Lyngby Hovedgade 63, så indkørslen fra Lyngby Port til Lyngby Hovedgade hænger synsmæssigt sammen med resten af hovedgaden.

**DET VIL VI - Lyngby:**

Lyngby Idrætsby:

* I lyset af kommunens kendte intentioner for Lyngby Idrætsby er det ikke rimeligt i en kommende kommuneplan overhovedet ikke at nævne de fremtidige planer, bortset fra sætningen: ”*Lyngby Idrætsby rummer fortsat enkelte byggemuligheder til bolig, institutions- og erhvervsformål.”*
* De projekter - for såvel bebyggelsesmetoder som vejføringer, der har været offentligt fremme til behandling i de politiske udvalg, har været enorme og meget skadelige for området.Er de bortfaldet eller kan man forvente de kommer igen?

**DET VIL VI - Sorgenfri:**

* BKF kan kun rose at arbejdet med Sorgenfri Torv er resulteret i at Kommunen har været lydhør overfor borgergrupper og har holdt bebyggelsesprocenten på torvets område nede på 70% og 2 etager.
* BKF anbefaler at kommunen nedsætter bebyggelsesprocenten på grunden med pendler parkeringspladsen, Hummeltoftevej Syd, 3.1.03, fra den nuværende ramme på 155% og 6 etager.
* Endelig foreslår BKF at torvet ud mod Hummeltoftevej på Hummeltoftevej nord, 3.1.02, kræves friholdt for andre biler end handicappede, så det fine træbevoksede torv, der oprindeligt blev vist på ”salgsprospektet”, bliver en realitet.

**HVAD GÆLDER – Generelle rammer – For alle områder:**

BKF anbefaler at man på linje med solfangere og solceller tilføjer et afsnit hvor der er taget stilling til opsætning af varmepumper og el-lade standere på såvel nye som især ældre bygninger.

Venlig hilsen

Bente Kjøller

Formand